《题祝黄门金鲤引子朝天图》
明代·程敏政

沧溟白日吹腥风，桃花浪蹙连春空。一鱼金甲忽腾起，顷刻变化云雷中。

四鱼虽小亦奇健，鼓鬣偕升尾相贯。蹄涔回首顾凡鳞，咫尺龙门隔霄汉。

刘郎写鱼如写人，鹅溪大幅开天真。临池挥染不论月，董羽杨晖争几尘。

番水名流今大谏，头角峥嵘万人羡。丹青此意君得知，射策还徵过庭彦。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。